7. நிரல்வழிப்பட்ட செயல்கள் (Programmed Actions) : பல சொல் தொகுப்பி பயன்பாட்டு மென்பொருள்களில் தன்னியக்க (automatic) செயல்பாடுகளை மேற்கொள்ளுவதற்கான நிரல்கள் (programmes) உருவாக்கப்பட்டுள்ளன. எடுத்துக்காட்டாக மைக்ரோசாஃப்ட் வேர்டில் தன்னியக்க உரை (auto text) என்னும் ஆணைத் தொகுப்பு, அஞ்சல் இணைப்பு (mail merge) ஆகியவற்றிற்கு வழிவகை செய்யப்பட்டுள்ளது. தன்னியக்க உரையின் மூலம் மிக அதிகமாகப் பயன்படும் சில சொற்கள்/தொடர்கள் ஆகியவற்றை எளிதாகக் கொண்டுவர இயலும். ஒரு சொல் அல்லது தொடரின் முதல் சில எழுத்துகளைத் தட்டச்சு செய்தவுடன் முழு சொல்லும்/தொடரும் திரையில் உடனே தோன்றும். அதேபோல் ஒரு குறிப்பிட்ட கடிதத்தை பல பேருக்கு அனுப்ப வேண்டுமெனில் அஞ்சல் இணைப்பு வசதியைப் பயன்படுத்திடலாம். ஒரே ஆவணத்தில் இடம்பெறவேண்டிய ஒவ்வொரு முகவரியையும் தரவு மூலம் (data source) என்பர். முகவரிகளுக்குப் பதிலாக அட்டவணைகள், ஒப்பந்தப் பத்திகள், பொருட்களைப் பற்றிய விளக்க உரைகள் ஆகியனவும் கூட தரவு மூலங்களாக இருக்கலாம். அஞ்சல் இணைப்பைத் தேர்ந்தெடுத்தபின், தேவையான உரையை அதனுடன் இணைக்கலாம். இத்தேவையான உரையை முதன்மை ஆவணம் (main document) என்பர். இவையிரண்டும் இணைந்து உருவாவதை இணைப்பு அச்சு ஆவணங்கள் (merge printed documents) என்பர். இதன் மூலம் ஒவ்வொருவருக்கும் உரிய தனிப்பட்ட ஆவணங்களை எளிதாக உருவாக்கிட இயலும்.